Nr. ................/.............................2024

**REFERAT DE APROBARE**

pentru

***modificarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2020-2024, aprobat prin Ordinul ministrului mediului, apelor şi pădurilor nr. 323/2020***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru modificarea Ghidului de finanţare a*** ***Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2020-2024, apropbat prin Ordinul ministrului mediului, apelor şi pădurilor nr. 323/2020.***

**Baza legală a proiectului de ordin supus aprobării** o constituie prevederile art. 12 alin. (4) din Ordonanţa de urgenţă a Guvernului nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, aprobată prin Legea nr. 163/2012, cu modificările şi completările ulterioare, precum și ale art. 13 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.

Având în vedere solicitarea Asociației Constructorilor de Automobile din România privind prelungirea termenului de finalizare a procedurilor în cadrul ***Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2020-2024***, până la data de 15 decembrie 2024, discutată și agreată cu Ministerul Mediului, Apelor și Pădurilor (MMAP), s-a decis extinderea acestui termen pentru a asigura o mai bună implementare a programelor.

 Această decizie are la bază necesitatea utilizării cât mai eficiente a bugetelor alocate celor două programe, contribuind astfel la creșterea accesului la autovehicule prietenoase cu mediul, nepoluante. Prelungirea termenului va permite achiziționarea unui număr mai mare de vehicule verzi, sprijinind atât tranziția către mobilitatea durabilă, cât și obiectivele naționale și internaționale de reducere a emisiilor de carbon.

Măsura este menită să răspundă cerințelor pieței, oferind participanților în program mai mult timp pentru a finaliza achizițiile și pentru a beneficia de sprijinul financiar oferit. Astfel, se asigură o mai bună gestionare a resurselor disponibile și o contribuție semnificativă la protecția mediului.

 În acest context, termenul „25 noiembrie 2024” a fost înlocuit cu „15 decembrie 2024” în ghidul de finanțare menționat anterior, modificările fiind efectuate la art. 21 alin. (1) și (6).

 Proiectul de modificare a Ghidului de finanțare, astfel cum îl înaintăm, a fost avizat în ședința Comitetului Director al AFM din **02.10.2024**.

 Pentru motivele invocate, vă transmitem alăturat, în vederea avizării și aprobării, ***proiectul de ordin pentru modificarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2020-2024, aprobat prin Ordinul ministrului mediului, apelor şi pădurilor nr. 323/2020.***

**PREȘEDINTE,**

**Laurențiu Adrian NECULAESCU**